કોંગ્રેસ ઉપાધ્યક્ષ રાહુલ ગાંધી ફરી એકવાર શુક્રવારે ગુજરાત આવી પહોંચ્યા હતા. સવારે પોરબંદરમાં સભા ગજવ્યા બાદ તેઓ અમદાવાદ ખાતે દલિત સ્વાભિમાન સભાનું સંબોધન કરવા પહોંચ્યા હતા.અમદાવાદમાં દલિત શક્તિ કેન્દ્ર ખાતે 5000 દલિતો તરફથી 125 લાંબો રાષ્ટ્રધ્વજ રાહુલ ગાંધીને ભેટ આપવામાં આવ્યો હતો. રાષ્ટ્રધ્વજની ભેટ બાદ ભરતસિંહ સોલંકીએ પોતાના સંબોધનમાં જણાવ્યું હતું કે, દલિતો દ્વારા તૈયાર કરવામાં આવેલ એક્તાના પ્રતિકરૂપ આ રાષ્ટ્રધ્વજ રાજ્ય સરકારને આપવાનો પ્રયત્ન કરવામાં આવ્યો હતો, જો કે તેમણે એનો અસ્વીકાર કર્યો હતો. જ્યારે રાહુલ ગાંધીએ ખૂબ નમ્રતાપૂર્વક પોતાના કાર્યક્રમમાં આ રાષ્ટ્રધ્વજની ભેટ સ્વીકારવાની વાત કહી હતી. તે ઉપરાંત સિદ્ધાર્થ પરમાર કોંગ્રેસમાં જોડાયા હતા. આ પહેલાં પોરબંદરથી અમદાવાદના રસ્તામાં તેમણે હાઇ વે પર એક નાનકડી હોટલમાં સામાન્ય માણસની માફક ચા અને હળવા ગુજરાતી નાશ્તાનો આનંદ માણ્યો હતો.